Komission kertomus - Maatalouden tilanne Euroopan unionissa - Kertomus vuodelta 2003 [SEC(2004) 1589] /* KOM/2004/0807 lopull. */





Bryssel 20.12.2004 KOM(2004) 807 lopullinen KOMISSION KERTOMUS Maatalouden tilanne Euroopan unionissa Kertomus vuodelta 2003 [SEC(2004) 1589] JOHDANTO Maatalouden tilanne Euroopan unionissa – Kertomus vuodelta 2003 valmistui maaliskuussa 2004, ja se julkaistaan osana Euroopan unionin toimintaa käsittelevää yleiskertomusta. Vuoden 2004 alussa julkaistiin erillinen englanninkielinen julkaisu Agriculture in the European Union – Statistical and economic information 2003 (Euroopan unionin maatalous – Tilastollisia ja taloudellisia tietoja vuodelta 2003). Tämän kertomuksen yhdeksässä luvussa käsitellään vuoden 2003 tärkeimpiä tapahtumia. Suhdanteet ja maataloustulot Maatalousvuodelle 2003 oli ominaista maitoa ja sianlihaa lukuun ottamatta viljatuotteiden tuotannon ja kotieläintuotannon väheneminen. Maataloushinnat kokonaisuudessaan säilyivät muuttumattomina, mutta tuotantopanosten hinnat olivat inflaatio huomioon ottaen alhaisemmat energiaa lukuun ottamatta. Hinnat vaihtelivat suuresti aloittain ja maittain, mutta kaikkien viljojen, hedelmien, vihannesten, viinin, siipikarjan ja munien hinnat nousivat, kun taas sokerijuurikkaan, perunan, sianlihan ja maidon hinnat laskivat. Näin maataloustulot lisääntyivät koko unionissa vain hienoisesti. Maailmantalous jatkoi vuonna 2003 nousuaan lähinnä öljyn hinnan laskun vuoksi. Euroopan unionissa talous alkoi kuitenkin kasvaa vasta toisella vuosipuoliskolla. Syynä tähän olivat Irakin sodasta johtuneet geopoliittiset jännitteet, työmarkkinavaikeudet, arvopaperimarkkinoiden heikko tulos ja tuleviin sosiaaliturvajärjestelmiin liittyvä epävarmuus, ja koko vuoden BKT:n kasvu olikin hyvin vähäinen. Yhteisön maatalousviennin kokonaisarvo kasvoi vuoden 2003 ensimmäisten kahdeksan kuukauden aikana 4 prosenttia vuoden 2002 samaan ajanjaksoon verrattuna. Useimpien tuotteiden interventiovarastot pienenivät vuonna 2003. Toimintaperiaatteiden kehitys ja lainsäädäntöaloitteet vuonna 2003 Yhteisen maatalouspolitiikan uudistus Euroopan unionin (EU) maatalousministerien neuvosto hyväksyi Luxemburgissa 26. kesäkuuta 2003 yhteisen maatalouspolitiikan (YMP) perusteellisen uudistuksen, joka perustui komission 23. tammikuuta 2003 esittämiin ehdotuksiin([1]). YMP-uudistuksen perussäännöistä säädetään 29. syyskuuta 2003 annetussa neuvoston asetuksessa (EY) N:o 1782/2003([2]). Seuraavien kahden vuoden aikana käyttöönotettavan uudistuksen tarkoituksena on antaa Euroopan maataloudelle vakaammat toimintakehykset. Uudistetun YMP:n pääkohdat ovat seuraavat: EU:n viljelijöille maksetaan uudessa tilatukijärjestelmässä tuotannosta irrotettua tukea, jonka saamisen edellytyksenä on eräiden ympäristöön, elintarvikkeiden turvallisuuteen, eläinten ja kasvien terveyteen sekä eläinten hyvinvointiin liittyvien vaatimusten noudattaminen. Lisäksi viljelijöiden on tukea saadakseen pidettävä maatalousmaansa maatalouden ja ympäristön kannalta hyvässä kunnossa (ns. täydentävät ehdot). Maaseudun kehittämispolitiikkaa voimistetaan siirtämällä varoja suorista tuista maaseudun kehittämiseen ja toteuttamalla uusia toimenpiteitä ympäristön suojelemiseksi, elintarvikkeiden laadun parantamiseksi, eläinten hyvinvoinnin lisäämiseksi ja viljelijöiden auttamiseksi näiden pyrkiessä noudattamaan uusia EU-vaatimuksia. Rakenteellisesta epätasapainosta kärsivillä aloilla uudistetaan perusteellisesti interventiomekanismeja ja muilla aloilla mukautetaan tukimekanismeja. Käyttöön otetaan myös varainhoidon kurinalaisuutta koskeva mekanismi. Laatupolitiikka Maataloustuotteiden ja elintarvikkeiden maantieteellisten merkintöjen (SMM) ja alkuperänimitysten (SAN) suojaa koskevalla neuvoston asetuksella (ETY) N:o 2081/92([3]) voimaantullutta järjestelmää on syytä parantaa. Sen vuoksi annettiin 8. huhtikuuta 2003 neuvoston asetus (EY) N:o 692/2003([4]), jonka kolme päätavoitetta ovat kansainvälisten sopimusten noudattaminen, järjestelmän soveltaminen myös kolmansiin maihin, jotta EU saisi vastineeksi tuotteilleen suojan EU:n alueen ulkopuolella, sekä järjestelmän yleinen kehittäminen. SMM- ja SAN-merkintöjen luetteloon lisättiin 28 uutta nimitystä, joita on nyt yhteensä 632. Luonnonmukainen viljely Komissio laatii parhaillaan luonnonmukaisia elintarvikkeita ja luonnonmukaista viljelyä koskevaa eurooppalaista toimintasuunnitelmaa, joka sisältää ehdotuksia luomualan kehittämiseksi toteutettavista aloitteista. Menekinedistämistoimet Komissio on asetusten (EY) N:o 2702/1999([5]) ja (EY) N:o 2826/2000([6]) voimaantulon jälkeen hyväksynyt 124 menekinedistämisohjelmaa, joista 30 koskee unionin ulkopuolisia maita ja 94 EU:ta. Yhteisön rahoitusosuuden kokonaismäärä oli 105,7 miljoonaa euroa, joista 22,7 liittyi unionin ulkopuolisissa maissa toteutettaviin ohjelmiin. Valtiontuet Joulukuun 23. päivänä 2003 annettiin maataloustuotteiden tuottamisen, jalostamisen ja kaupan pitämisen alalla toimiville pienille ja keskisuurille yrityksille myönnettävää valtiontukea koskeva komission asetus([7]), joka on voimassa vuoteen 2006 asti. Komissio hyväksyi myös maatalous- ja kalastusalan vähämerkityksistä tukea koskevat säännöt. Uusien suuntaviivojen parhaita soveltamiskäytäntöjä voitiin kehittää, koska komissio käsitteli lukuisia tapauksia, joissa maataloustuotteiden menekinedistämiseen ja mainontaan oli myönnetty valtiontukea (esim. TSE-testeihin liittyvät valtiontuet([8])). Komissio sai 268 ilmoitusta maatalous- ja elintarvikealan valtiontukisuunnitelmista. Syrjäisimmät alueet Komissio saattoi loppuun maatalouden tukemista syrjäisimmillä alueilla koskevien asetusten uudistuksen täytäntöönpanon. YMP:aa koskevat tiedotustoimet Jäsenvaltioiden tukihakemuksia oli vuonna 2003 saman verran kuin edellisinä vuosina. Salzburgissa järjestettiin marraskuussa 2003 suuri maaseudun kehittämiskonferenssi. Tieto- ja viestintätekniikka Maatalouden pääosaston tietojärjestelmien ja -palvelujen ylläpitämiseksi ja kehittämiseksi tehtiin vuonna 2003 investointeja. Taloustietojärjestelmiä (AGREX ja eFaudit …) on esimerkiksi mukautettu uuden varainhoitoasetuksen ja 1. tammikuuta 2004 käyttöönotetun toimintoperusteisen budjetoinnin mukaisiksi. Neuvoa-antavat komiteat ja suhteet yhteiskuntaelämän ja ammattialan järjestöihin Vuonna 2003 pidettiin noin 80 neuvoa-antavien komiteoiden ja työryhmien kokousta, joissa komissio konsultoi osallistujia ja antoi näille informaatiota. Euroopan parlamentilla oli 18 täysistuntoa vuonna 2003, ja maatalouden pääosasto osallistui niihin silloin kun niissä keskusteltiin sen politiikkoihin liittyvistä asioista, jollaisia olivat muun muassa YMP:n uudistusta koskevien parlamentin raporttien hyväksyminen (26. toukokuuta 2003) ja käynnissä oleva WTO:n Dohan kierros. MAATALOUSMARKKINAT Kasvituotteet Komissio antoi neuvostolle ja Euroopan parlamentille kesäkuussa 2003 aloitettuun YMP:n uudistukseen liittyvän tupakka-, oliiviöljy-, puuvilla- ja sokerialoja koskevan tiedonannon Kestävän eurooppalaisen maatalousmallin toteuttaminen YMP:n uudistuksella ([9]) . Neuvosto hyväksyi kuivattua rehua koskevan uuden tukijärjestelmän. Vanhaa tukijärjestelmää sovelletaan vielä markkinointivuonna 2004/2005. Komissio teki ehdotuksen myös oliiviöljyn ja syötäväksi tarkoitettujen oliivien alan uudistuksesta, jota sovellettaisiin markkinointivuodesta 2004/2005 alkaen. Syyskuussa 2003 annettiin asetukset([10]) viljan, riisin, kuivatun rehun sekä maidon ja maitotuotteiden yhteisistä markkinajärjestelyistä. Joulukuussa 2003 hyväksyttiin myös biopolttoaineen, energian tai lämmön tuotantoon tarkoitetuille energiakasveille uusi tukijärjestelmä([11]). Sokerialalla ruokosokerin tuotannon osuus koko maailman tuotannosta säilyi ennallaan, vaikka Euroopassa sokerijuurikkaan tuotanto lisääntyi huomattavasti. Näin maailman sokerintuotanto on edelleen ylijäämäistä. Tuotannon kasvu johti siihen, että vuosina 2002/2003 kiintiön ulkopuolisen C-sokerin määrä nousi 4,2 miljoonaan tonniin. Vuonna 2002 otettiin käyttöön siementuotannon vakauttamismekanismi, jota sovellettiin ensimmäisen kerran markkinointivuoden 2002/2003 tuotantoon. Siemenille myönnettävä tuki sisällytettiin vuoden 2003 YMP-uudistukseen, ja sitä ruvetaan soveltamaan markkinointivuodesta 2005/2006. Komissio aloitti vuonna 2003 tuoreiden hedelmien ja vihannesten alan sekä hedelmä- ja vihannesjalosteiden alan lainsäädännön yksinkertaistamisen. Banaanijärjestelmää koskevien tietojen päivittämiseksi ja sen hallinnon yksinkertaistamiseksi komission asetuksessa (EY) N:o 1439/2003([12]) säädetään, että perinteisille tuottajille vahvistetaan vuoden 2004 tuonnin viitemäärät vuonna 2002 käytettyjen tuontitodistusten perusteella ja vuoden 2005 tuonnin viitemäärät vuonna 2003 käytettyjen tuontitodistusten perusteella. Neuvoston asetuksen (EY) N:o 1493/1999 soveltamista koskevista eräistä yksityiskohtaisista säännöistä tiettyjen viinituotteiden kuvauksen, nimityksen, tarjontamuodon ja suojauksen osalta 29. huhtikuuta 2002 annettu komission asetus (EY) N:o 753/2002([13]), sellaisena kuin se on muutettuna asetuksella (EY) N:o 2086/2002([14]), tuli voimaan 1. elokuuta 2003. Neuvosto vahvisti 8. huhtikuuta 2003 annetulla asetuksella (EY) N:o 670/2003([15]) maatalousperäisen etyylialkoholin markkinoihin liittyvät erityistoimenpiteet. Eläintuotteet Naudanlihan sekä maito- ja maitotuotteiden tuotanto lisääntyi vuonna 2002 siitä huolimatta, että EU:n lihanauta- ja lypsylehmäkanta pienenivät. BSE-kriisin aikana markkinoilta poistettiin erityisessä ostojärjestelmässä noin 205 000 tonnia lähinnä naudanlihaa. Neuvoston asetuksella (EY) N:o 1782/2003([16]) käyttöönotetun maatalousuudistuksen perustavanlaatuisin muutos koskee suorien tukien järjestelmää, jossa tuet olivat ennen joko suoraan tai välillisesti yhteydessä tuotantoon. Komissio antoi asetuksen (EY) N:o 1215/2003([17]), jonka mukaan jäsenvaltiot voivat eräin edellytyksin käyttää täysikasvuisten nautaeläinten ruhojen luokittelemiseksi automaattisia luokittelutekniikoita. Siipikarjanlihan ja munien tuotanto kasvaa yleisesti edelleen. EU:ssa tuotannon pitäisi vuonna 2003 pienentyä lintuinfluenssan, nitrofuraanikriisin ja eräissä jäsenvaltioissa suhdannesyistä toteutetun tuotannon vähentämisen vuoksi. Munivien kanojen määrä aleni vuonna 2003 hieman (myös lintuinfluessan vuoksi), minkä vuoksi munien tuotanto ja kulutus laskenevat myös. MAATALOUDEN VALUUTTAJÄRJESTELMÄ Maatalouden euromääräisestä valuuttajärjestelmästä annetun neuvoston asetuksen (EY) N:o 2799/98([18]) soveltaminen oli ainoa vuonna 2003 maatalouden valuuttajärjestelmään liittyvä toimenpide. Vuonna 2003 ainoa tasaustuki myönnettiin Yhdistyneelle kuningaskunnalle. Maaseudun kehittäminen vuonna 2003 Maaseudun kehittämisen ohjelmatyöhön vuosina 2000–2006 sisältyy 68 maaseudun kehittämisohjelmaa (EMOTR:n tukiosaston osarahoitus), 69 tavoite 1 -ohjelmaa, joihin liittyy maaseudun kehittämistoimenpiteitä (EMOTR:n ohjausosaston osarahoitus) ja 20 tavoite 2 -ohjelmaa, joihin liittyy maaseudun kehittämistoimenpiteitä (EMOTR:n tukiosaston osarahoitus). Yhteisön maaseudun kehittämismenot vuonna 2003 olivat 6 871 miljoonaa euroa, josta EMOTR:n tukiosaston osuus oli 4 705 miljoonaa euroa (lokakuusta 2002 lokakuuhun 2003). Ohjausosastosta maaseudun kehittämisohjelmiin myönnettiin 2 166 miljoonaa euroa (kalenterivuosi 2003). Vuonna 2003 komissio hyväksyi 33 maaseudun kehittämisohjelmien muutosta ja 73 Leader+-ohjelmaa vuosiksi 2000–2006. Alun perin suunnitelluista 938 paikallisesta toimintaryhmästä valittiin joulukuun 2003 lopulla 853. Ympäristö ja metsät Komissio laati vuonna 2003 IRENA-hanketta([19]) koskevan väliraportin ja jatkoi biologista monimuotoisuutta koskevan maatalousalan toimintasuunnitelman([20]) täytäntöönpanoa. Lisäksi se hyväksyi muiden aloitteiden ohella ehdotuksen neuvoston asetukseksi maatalouden geenivarojen säilyttämistä, kuvaamista, keräämistä ja käyttöä koskevasta yhteisön ohjelmasta([21]). Komissio jatkoi metsien suojelua ilmansaasteilta([22]) koskevien hankkeiden ja vuosien 2000, 2001 ja 2002 kansallisten ohjelmien hallinnointia. Tulokset on julkaistu kertomussarjassa Metsien tila Euroopassa . Komissio jatkoi metsäpalojen torjuntaa yhteisössä([23]) koskevien hankkeiden ja vuosien 2000, 2001 ja 2002 kansallisten ohjelmien hallinnointia. Tulokset on sisällytetty neuvostolle ja Euroopan parlamentille esitettyyn kertomukseen, joka koskee vuosina 1992–2002 toteutettuja toimia. YMP:n rahoittaminen vuonna 2003 YMP-menot noudattavat Berliinissä 1999 päätettyjä rahoitusnäkymiä, jotka mukautettiin vuoden 2002 lopussa Kööpenhaminan huippukokouksessa ottaen huomioon laajentumisen rahoitusvaikutukset. Vuoden 2003 yleisessä talousarviossa EMOTR:n tukiosaston vuoden 2003 määrärahoiksi vahvistettiin 44 780,5 miljoonaa euroa, joihin sisältyy 18 miljoonaa euroa maatalousalan rahoitusvarauksena ja alustavina varauksina – luku B0-40([24]). Talousarvion kurinalaisuudesta 26. syyskuuta 2000 annetun neuvoston asetuksen (EY) N:o 2040/2000 mukaisesti rahoitusvarausjärjestelmä poistettiin varainhoitovuodesta 2003 alkaen. EMOTR:n tukiosaston menoihin sisältyivät vuonna 2002 vientituet (3 432,3 miljoonaa euroa), julkinen ja yksityinen varastointi (1 163,1 miljoonaa euroa), markkinoilta poistamiset ja vastaavat toimet (831,9 miljoonaa euroa), suorat tuet([25]) (28 800,8 miljoonaa euroa), muut yhteisiin markkinajärjestelyihin liittyvät interventiot (3 479,4 miljoonaa euroa) ja muut menot, pääasiassa maaseudun kehittäminen (5 506,7 miljoonaa euroa). EMOTR:n ohjausosastosta ohjelmakaudella 2000–2006 maaseutualueille myönnettävää yhteisön tukea ei alennettu. Maatalouden rakenteiden kehittämiseksi ja maaseutualueiden talouden monipuolistamiseksi toteutettavat toimet rahoitetaan nyt EMOTR:n tukiosastosta tavoite 1 -alueita ja tasaustukia lukuun ottamatta. Markkinapolitiikan alalla toteutettiin tupakan ja oliiviöljyn yhteisten markkinajärjestelyjen arviointi. Viinialalla allekirjoitettiin sopimus, banaaneja koskeva tarjouskilpailu julkaistiin, ja sianlihan, munien ja siipikarjan osalta valmistelut ovat käynnissä, kuten myös pysyvien kasvien yhteisten markkinajärjestelyjen ympäristövaikutusten osalta. Maaseudun kehittämispolitiikan alalla valmistui neljä arviointitutkimusta (asetukset (EY) N:o 950/97 ja (EY) N:o 951/97, tavoite 5b ja Leader II). Laajentuminen Keskustelut kymmenen jäsenyyteen valmistautuvan maan kanssa neuvottelutulosten täytäntöönpanosta saatiin päätökseen Kööpenhaminan Eurooppa-neuvostossa joulukuussa 2002. Neuvotteluprosessia Bulgarian ja Romanian kanssa ja liittymistä valmistelevaa työtä Turkin kanssa jatkettiin. Kroatian liittymistä koskevaa komission lausuntoa alettiin valmistella. Kaikki maat jatkoivat Sapard-ohjelmiensa toteuttamista koko vuoden ajan. Neuvosto hyväksyi huhtikuussa 21. kesäkuuta 1999 annetun Sapard-asetuksen (EY) N:o 1268/1999 muuttamisen. Joulukuun loppuun mennessä Sapard-virastot olivat maksaneet tuensaajille yhteensä 1 214 miljoonaa euroa (yhteisön kumuloitunut rahoitusosuus). Kansainväliset suhteet Kansainväliset järjestöt ja sopimukset EU jatkoi osallistumistaan kokouksiin erilaisissa organisaatioissa, joista voidaan mainita esimerkiksi: Maailman kauppajärjestö (WTO) ja erityisesti Cancúnin ministerikonferenssi, jossa EY korosti WTO:n monenvälisten neuvottelujen ensisijaisuutta; Taloudellisen yhteistyön ja kehityksen järjestö (OECD), jossa keskusteltiin kaupan vääristymiseen liittyvistä kysymyksistä ja jatkettiin tutkimuksia, jotka koskevat tuen irrottamista tuotannosta ja riskeihin liittyvän tuen vaikutusta tuotantopäätöksiin. Elintarvikeapua koskevan yleissopimuksen ja viljojen kauppaa koskevan yleissopimuksen voimassaoloa jatkettiin 30. kesäkuuta 2005 asti. Kansainvälisen sokerisopimuksen voimassaoloa jatkettiin 31. joulukuuta 2005 asti. Oliiviöljyä ja pöytäoliiveja koskevan kansainvälisen sopimuksen voimassaoloa jatkettiin 31. joulukuuta 2004 asti. Kahdenväliset ja alueelliset kauppasuhteet Komissio tapasi vuonna 2003 muun muassa: AKT:n ministerineuvoston lokakuussa, Euroopan yhteisön ja Sveitsin valaliiton maataloustuotteiden kauppaa koskevalla sopimuksella vuoden 2002 lopussa perustetun maatalouden sekakomitean kaksi kertaa, maatalousyhteistyötä käsittelevän korkean tason konferenssin, joka pidettiin Pekingissä vuoden 2003 lopulla osana Aasian ja Euroopan huippukokousta (ASEM). Osana Barcelonan prosessia on kaikkien Lähi-idän ja Välimeren alueen maiden kanssa allekirjoitettu uudet assosiaatiosopimukset ja neuvoteltu Meksikon (tequilaa koskevista vaatimuksista) ja Chilen (assosiaatiosopimuksesta) kanssa. Kahdenvälisiä maataloussuhteita Venäjän kanssa on voimistettu kumppanuus- ja yhteistyösopimuksen ja Venäjän WTO:hon liittymisvalmistelujen yhteydessä, mutta näkymät tällaisten suhteiden lisäämiseksi muiden uusien itsenäisten valtioiden kanssa ovat rajalliset. [1] KOM(2003) 23 lopullinen. [2] EYVL L 17, 21.10.2003, s. 1. [3] EYVL L 53, 24.2.1998, s. 26. [4] EYVL L 99, 17.4.2003, s. 1. [5] EYVL L 327, 21.12.1999, s. 7. [6] EYVL L 328, 23.12.2000, s. 2. [7] EYVL L 1, 3.1.2004, s. 1. [8] TSE-testien, kuolleiden eläinten ja teurasjätteiden vuoksi myönnettäviä valtiontukia koskevat yhteisön suuntaviivat (EYVL C 324, 24.12.2002). [9] KOM(2003) 554. [10] EYVL L 270, 21.10.2003. [11] Komission asetus (EY) N:o 2237/2003, annettu 23 päivänä joulukuuta 2003, yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetun neuvoston asetuksen (EY) N:o 1782/2003 IV osastossa säädettyjen tiettyjen tukijärjestelmien soveltamista koskevista yksityiskohtaisista säännöistä. [12] EYVL L 204, 13.8.2003, s. 30. [13] EYVL L 118, 4.5.2002, s. 1. [14] EYVL L 321, 26.11.2002, s. 8. [15] EYVL L 97, 15.4.2003, s. 6. [16] EYVL L 270, 21.10.2003, s. 1. [17] EYVL L 169, 8.7.2003, s. 32. [18] EYVL L 349, 24.12.1998, s. 1. [19] IRENA = Indicators Report on the integration of Environmental concerns into Agriculture policy. [20] KOM(2001) 162 lopullinen, osa III. [21] KOM(2003) 817 lopullinen. [22] Neuvoston asetus (ETY) N:o 3528/86 (EYVL L 326, 21.11.1986, s. 2–4; suomen- ja ruotsinkieliset erityispainokset alue 3, osa 22, s. 59). [23] Neuvoston asetus (ETY) N:o 2158/92 (EYVL L 217, 31.7.1992, s. 3; suomen- ja ruotsinkieliset erityispainokset alue 3, osa 44, s. 3). [24] Huomioon ei ole otettu 250 miljoonan euron määrärahoja, jotka on kirjattu rahoitusvaraukseen (B1-6). [25] Suorat tuet sellaisina kuin ne on määritelty 17. toukokuuta 1999 annetun asetuksen (EY) N:o 1259/1999 liitteessä (EYVL L 160, 26.6.1999, s. 113).